AQShda birinchi marta 11 sentyabr teraktlarini sodir etganlar bilan bog'liq video e'lon qilindi

Amerikaning “CBS News” telekanali ilk bor 2001 yil 11 sentyabrda Nyu-Yorkdagi egizak minoralar va Vashingtondagi Pentagon binosiga hujum uyushtirgan terrorchilar aks etgan videoni e'lon qildi.
Videolavha Britaniya sudi qarori ortidan 11 sentyabr xurujlari qurbonlari oilalariga taqdim etilgan. 20 soatdan ortiq video va audio yozuvlardan tashqari, jamoatchilikka 14 000 sahifadan ortiq hujjatlarni ko'rish imkoniyati ham berilgan.
Keltirilishicha, video hujumlardan ikki hafta o'tib, Saudiya Arabistoni fuqarosi Umar al-Bayumiydan Angliyada tortib olingan. Kadrlarda 2000 yil fevral oyida San-Diegodagi kvartirada bo'lgan Navaf Al-Hazmi va xolid Al-Midhor ko'rsatilgan. Aynan mana shu odamlar keyinchalik Nyu-York, Pentagon va Pensilvaniyaga uyushtirilgan va oqibatda 3000 ga yaqin amerikalik halok bo'lgan hujumlarni sodir etgan.

Al-Bayumiy hujumlarni tashkillashtirishda yordam berganlikda gumon qilingan, biroq keyinroq qo'yib yuborilgan. “CBS News” Saudiya Arabistoni elchixonasi orqali u bilan bog'lanishga urinib ko'rgan, biroq “Saudiya Arabistonining 11 sentyabr teraktlariga aloqadorligi haqidagi har qanday da'vo mutlaqo yolg'on” degan javobni olgan, xolos.
Shuningdek, telekanal Federal qidiruv byurosiga yangi dalillar olingani munosabati bilan Al-Bayumiyga qarshi tergovni qayta boshlash imkoniyati yuzasidan so'rov yuborgan. Byuro esa izoh berishdan bosh tortgan.
Avvalroq AQSh Federal qidiruv byurosi o'zining veb-saytida prezident Jo Baydenning 2001 yil 11 sentyabr terakti haqidagi farmoni bo'yicha maxfiylikdan chiqarilgan hujjatlarning birinchisini e'lon qilgandi. Shuningdek, AQShda sodir bo'lgan 11 sentyabr teraktida omon qolgan ayol o'sha kuni nima bo'lganini aytib bergandi. Mazkur teraktga oid ilgari nashr etilmagan suratlar e'lon qilingan. Hamda terakt qurbonlarining tovon puli miqdori ma'lum qilingan.